ธปท.ชี้นักลงทุนขนเงินออกแล้ว5.2หมื่นล้าน
ธปท.เผยนักลงทุนขนเงินออกไปแล้ว 5.2 หมื่นล้านบาทหลังปัญหาการเมืองวิกฤตยุโรปรุมเร้า ส่งผลให้เงินทุนต่างชาติติดลบ 1.2หมื่นล้านบาท
26 พ.ค. 2553

ธปท.เผยนักลงทุนขนเงินออกไปแล้ว 5.2 หมื่นล้านบาทหลังปัญหาการเมืองวิกฤตยุโรปรุมเร้า ส่งผลให้เงินทุนต่างชาติติดลบ 1.2หมื่นล้านบาท
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า ในช่วงไตรมาสแรกปีนี้เงินทุนจากนักลงทุนต่างชาติยังไหลเข้า โดยเงินส่วนใหญ่เริ่มไหลเข้ามาในไทยช่วงเดือน เม.ย.-พ.ค.โดยเฉพาะเดือน เม.ย.ไหลเข้ามาค่อนข้างมากถึง 4 หมื่นล้านบาท แต่ปัจจุบันไหลออกไปแล้วประมาณ 5.2 หมื่นล้านบาท ซึ่งทำให้เงินทุนไหลติดลบแล้ว 1.2 หมื่นล้านบาท
“สาเหตุที่เงินทุนต่างชาติไหลออกจากไทยในช่วงนี้ค่อนข้างมาก ส่วนหนึ่งก็คงเป็นเพราะเรามีปัญหาการเมือง แต่อีกสาเหตุหนึ่งน่าจะเป็นเพราะปัญหาในกลุ่มประเทศยุโรป ที่ทำให้นักลงทุนมีความกังวลความเสี่ยงมากขึ้น เพราะมาตรการการช่วยเหลือในยุโรปยังไม่ชัด อีกอย่างมีการแทรกแซงค่าเงินในยุโรปที่เริ่มอ่อนค่า ให้แข็งค่าขึ้น ซึ่งถ้าค่าเงินยูโรแข็งค่าขึ้น นักลงทุนอาจจะขาดทุนจากอัตราแลกเปลี่ยนมากขึ้น ทำให้เลือกไหลกลับเข้าไปยุโรปก่อน เงินจึงไหลออกจากไทยเรา และประเทศในภูมิภาคเอเชียอื่นๆด้วย ไม่ใช่ไหลออกแค่ไทยที่เดียว”นางสุชาดากล่าว
นางสุชาดา เปิดเผยว่า เงินทุนที่ไหลเข้ามาทั้งหมดยังไม่ไหลออกไปหมด เช่น เงินลงทุนโดยตรง (เอฟดีไอ) ที่เคยเข้ามาซื้อธนาคารพาณิชย์ หรือเข้ามาลงทุนในธุรกิจอื่น ก็ยังอยู่ เช่นเดียวกับเงินลงทุนในตลาดพันธบัตร (บอนด์) ก็ยังเหลืออยู่ ขณะที่บางส่วนเลือกฝากไว้ในบัญชีเงินบาทในรูปเงินบาทของผู้มีถิ่นฐานในต่างประเทศ (NRBA)